
Text rozhodnutia
Súd: Krajský súd Bratislava Spisová značka: 3Nto/8/2017 Identifikačné číslo súdneho spisu: 1515010625 Dátum vydania rozhodnutia: 03. 10. 2017 Meno a priezvisko sudcu, VSÚ: JUDr. Denisa Mészárosová ECLI: ECLI:SK:KSBA:2017:1515010625.1 Uznesenie Krajský súd v Bratislave, v senáte zloženom z predsedníčky senátu JUDr. Denisy Mészárosovej a sudcov JUDr. Danice Veselovskej a JUDr. Petra Štifta v trestnej veci obžalovaného A. E. o námietke zaujatosti JUDr. Ivety Zelenayovej zo dňa 25.09.2017, na neverejnom zasadnutí konanom dňa 03. októbra 2017 takto r o z h o d o l : Podľa § 32 ods. 1 Tr. poriadku z dôvodu § 31 ods. 1 Tr. poriadku predsedníčka senátu JUDr. Iveta Zelenayová je v y l ú č e n á z vykonávania úkonov trestného konania v trestnej veci obžalovaného A. E., U.. XX.XX.XXXX, vedenej na Krajskom súde v Bratislave pod sp. zn. 1To/104/2017. o d ô v o d n e n i e : Na Krajský súd v Bratislave bolo dňa 22.09.2017 predložené odvolanie obžalovaného A. E. podané proti rozsudku Okresného súdu Bratislava V zo dňa 24.01.2017 sp. zn. 2T/64/2015, ktorým bol obžalovaný uznaný vinným zo zločinu sprenevery podľa § 213 ods. 1, ods. 3 Tr. zákona. Vec bola elektronickou podateľňou pridelená náhodným výberom do senátu „1To“. Predsedníčka senátu „1To“ JUDr. Iveta Zelenayová oznámila dňa 25.09.2017 svoju zaujatosť v trestnej veci obžalovaného A. E. z dôvodov uvedených v ustanovení § 31 ods. 1 Tr. poriadku. V dôvodoch oznámenia uviedla, že sa cíti byť vo veci zaujatá, nakoľko obhajcom obžalovaného A. E. je jej syn Mgr. Peter Zelenay B.S.B.A. K ustanoveniu za obhajcu došlo opatrením okresného súdu zo dňa 12.07.2013. Vzhľadom k tomu, že obhajca obžalovaného, ktorého odvolanie má senát 1To prejednávať je synom predsedníčky senátu, možno mať pochybnosť o jej nezaujatosti, práve pre pomer k osobe, ktorej sa úkon priamo týka. Z uvedených dôvodov navrhla, aby v zmysle § 32 ods. 1 Tr. poriadku rozhodol iný senát tunajšieho súdu o jej vylúčení z prejednávania vyššie označenej trestnej veci. Podľa § 32 ods. 1 Tr. poriadku veta druhá, o vylúčení sudcu odvolacieho súdu alebo dovolacieho súdu rozhodne iný senát tohto súdu, o vylúčení sudcu pre prípravné konanie rozhodne predseda senátu nadriadeného súdu. Podľa § 31 ods. 1 Tr. poriadku z vykonávania úkonov trestného konania je vylúčený sudca alebo prísediaci sudca, prokurátor, policajt, probačný a mediačný úradník, vyšší súdny úradník, súdny tajomník, asistent prokurátora a zapisovateľ, u ktorého možno mať pochybnosť o nezaujatosti pre jeho pomer k prejednávanej veci alebo osobám, ktorých sa úkon priamo týka, k obhajcovi, zákonnému zástupcovi, splnomocnencom alebo pre pomer k inému orgánu činnému v tomto konaní. Pomerom k prejednávanej veci sa rozumie určitá zainteresovanosť súdu v trestnom konaní na skutku, pre ktorý sa vedie trestné stíhanie. Táto zainteresovanosť môže spočívať napríklad v tom, že orgán trestného konania, resp. jeho blízky rodinný príslušník, blízka osoba a podobne boli činom poškodení, orgán trestného konania bol svedkom skutku, pre ktorý sa trestné stíhanie vedie, alebo vo veci vystupoval ako tlmočník a podobne. Patria sem aj prípadné také aktivity napríklad sudcu, ktoré z pohľadu niektorej zo strán môžu dôvodne vyvolať pochybnosti o jeho nezaujatosti. Pre pomer k osobám, ktorých sa úkon priamo týka, alebo k ich obhajcom, zákonným zástupcom a splnomocnencom alebo pre pomer k inému orgánu činnému v tomto konaní je preto vylúčená úradná osoba uvedená v tomto ustanovení, ktorá je k týmto osobám v príbuzenskom alebo inom obdobnom pomere, ktorý by mohol odôvodniť pochybnosť o nezaujatosti úradnej osoby. Za relevantný pomer v zmysle tohto ustanovenia je potrebné považovať aj súčasný alebo minulý bližší priateľský vzťah, nepriateľský vzťah, osobný alebo pracovný konflikt, ako aj dlhodobejší bezprostredný osobný alebo pracovný kontakt, ktorý by mohol odôvodňovať pochybnosť o nezaujatosti. V predmetnom prípade vznesenie námietky zaujatosti zo strany predsedníčky senátu JUDr. Ivety Zelenayovej je logické a rodinný vzťah medzi ňou a obhajcom (matka a syn), by mohol vzbudzovať pochybnosti o jej nezaujatosti ako zákonnej sudkyne prejednávajúcej predmetnú trestnú vec obžalovaného. Vychádzajúc z naznačených úvah, rozhodol senát „3To“ o vylúčení JUDr. Ivety Zelenayovej tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustný riadny opravný prostriedok.

